Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 51/1991. (X. 19.) AB határozatában foglalt — az egyesülési
Paragraph Index: 369

3. Egyenjogúság, diszkrimináció tilalma Felmerült a szerződéses katonák körében, hogy hátrányos megkülönböztetésként élik meg azt, hogy rájuk nem vonatkozik a kedvezményes nyugdíjkorhatár, pedig azonos feltételekkel dolgoznak, mint a hivatásosok. Az országgyűlési biztos általános helyettese szerint a különbségek alkotmányossági szempontból nem tekinthetők hátrányos megkülönböztetésnek. A munkajog ugyanis elismeri a munkáltatónak azt a jogát, hogy munkaerő-szükségletét ilyen konstrukcióban elégítse ki, és az említett megkülönböztetés a szolgálati jogviszony határozott idejűségéből következik. Nincs akadálya, hogy meghatározott idő elteltével a felek közös megegyezése alapján a szerződéses katona hivatásos katonává váljon. Mivel a kérdés csak általánosságban merült fel, az országgyűlési biztos általános helyettese nem folytatott vizsgálatot a kérdésben. A nők alkalmazásával kapcsolatban a hadseregben egyszerre két tendencia érvényesül. Az egyik az emancipáció. A nemzetközi gyakorlat (NATO, IFOR és SFOR) elősegítik a nők beáramlását a hadseregbe, ennek alapján hosszú távon számuk emelkedése várható. Másik tendencia, hogy a honvédséget nagy számban hagyják el a férfi hivatásos katonák, ami kedvez a nők beáramlásának. Általános tapasztalat, hogy munkalehetőség hiányában a feleség is „beöltözik”. A nők helyzetét jelentősen befolyásolja, hogy egy részük kényszerből katona, többségük tiszthelyettes, kevés köztük a tiszt, különösen magasabb beosztásokban. Megállapítható, hogy a nőknél hátrányos megkülönböztetés úgy is jelentkezik, hogy 1999/18/II. szám nem veszik figyelembe a nemükből eredő speciális igényeket. Ha egy nő önként vállalta a hivatásos szolgálatot, természetesen nem mentesül az azzal járó terhek — így az ügyeleti szolgálat — alól sem. Ahhoz azonban, hogy a nők részére a körülményeknek ugyanaz a színvonala legyen biztosított, mint a férfiak részére, bizonyos plusz intézkedésekre van szükség. Így például a szolgálatteljesítés során a nőknek lehetőleg külön pihenő- és mosdóhelyiséget kell biztosítani. A meghallgatott katonanők szexuális zaklatásról nem számoltak be, a parancsnokok általában gondot fordítanak arra, hogy katonanő ne kényszerüljön arra, hogy férfivel „kettesben” teljesítsen szolgálatot. Az országgyűlési biztos általános helyettese megállapította, hogy hivatásos állományba tartozó nők esetében közvetlen diszkrimináció nem valósul meg, ugyanakkor számarányukhoz képest nagyon kevesen szolgálnak magasabb beosztásban, továbbá a nemüknek megfelelő infrastrukturális feltételek sem teljesek, ami a helyzet megváltoztatására irányuló határozott intézkedések hiányában a diszkrimináció közvetlen veszélyét hordozza.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes